7UP ออกวอร์แรนต์ 606 ล้านหน่วย ขาย RO สัดส่วน 5:1 ระดมเงินลงทุนธุรกิจคัดแยก-กำจัดขยะอุตฯ
7UP ออกวอร์แรนต์ 605.92 ล้านหน่วย ขาย RO สัดส่วน 5:1 หน่วยละ 0.05 บาท ระดมเงินลงทุนธุรกิจคัดแยกและกำจัดขยะอุตสาหกรรม และธุรกิจกำจัดกาก
7UP ออกวอร์แรนต์ 605.92 ล้านหน่วย ขาย RO สัดส่วน 5:1 หน่วยละ 0.05 บาท ระดมเงินลงทุนธุรกิจคัดแยกและกำจัดขยะอุตสาหกรรม และธุรกิจกำจัดกาก
29 เม.ย. 2562

บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP เปิดเผยว่า ที่ประชุมคณะกรรมการบริษัทเมื่อวันที่ 26 เม.ย.มีมติให้เสนอต่อที่ประชุมวิสามัญผู้ถือหุ้นอนุมัติการออกและเสนอขายใบสำคัญแสดงสิทธิที่จะซื้อหุ้นสามัญ (วอร์แรนต์) รุ่นที่ 4 หรือ 7UP-W4 จำนวนไม่เกิน 605.92 ล้านหน่วย อายุ 3 ปี เพื่อเสนอขายให้แก่ผู้ถือหุ้นเดิมตามสัดส่วนการถือหุ้นในอัตราส่วน 5 หุ้นสามัญต่อ 1 หน่วย มีราคาเสนอขาย 0.05 บาท/หน่วย โดยวอร์แรนต์มีอัตราการใช้สิทธิ 1 หน่วยต่อ 1 หุ้นใหม่ ราคาใช้สิทธิ แบ่งเป็น 3 ครั้ง ครั้งที่ 1 อัตราการใช้สิทธิ 0.50 บาท/หุ้น ,ครั้งที่ 2 ที่ 1.25 บาท/หุ้น และครั้งที่ 3 ที่ 2.25 บาท/หุ้น
สำหรับวัตถุประสงค์ในการออก 7UP-W4 เพื่อนำเงินที่ได้จากการระดมทุนไปใช้ลงทุนในธุรกิจคัดแยกและกำจัดขยะอุตสาหกรรม และธุรกิจกำจัดกากอุตสาหกรรม รวมถึงใช้เป็นเงินทุนหมุนเวียนในการประกอบธุรกิจ ซึ่งจะช่วยสร้างความเข้มแข็งทางการเงินและทำให้บริษัทสามารถดำเนินงานให้บรรลุตามเป้าหมายที่วางไว้
พร้อมกันนี้คณะกรรมการบริษัทอนุมัติการลดทุนจดทะเบียน โดยตัดหุ้นที่ไม่ได้รองรับการใช้สิทธิตามวอร์แรนต์ รุ่นที่ 1,2 และ 3 หลังจากนั้นให้เพิ่มทุนจดทะเบียนเป็น 3.64 พันล้านบาท จากเดิมที่ 3.03 พันล้านบาท โดยออกหุ้นใหม่ 605.92 ล้านหุ้น พาร์หุ้นละ 1 บาท เพื่อรองรับการใช้สิทธิ 7UP-W4
ทั้งนี้ กำหนดวันประชุมวิสามัญผู้ถือหุ้น ครั้งที่ 1/2562 ในวันที่ 31 พ.ค.62 เพื่อพิจารณาเรื่องการออกวอร์แรนต์ รุ่นที่ 4 และการเพิ่มทุนดังกล่าว